讀白樂天集
作者：釋智圓
朝代：宋

paragraphs: 李杜之爲詩，句亦模山水。
錢郎之爲詩，旨類圖神鬼。
諷刺義不明，風雅猶不委。
於鑠白樂天，崛起冠唐賢。
下視十九章，上踵三百篇。
句句歸勸誡，首首成規箴。
謇諤賀雨詩，激切秦中吟。
樂府五十章，譎諫何幽深。
美哉詩人作，展矣君子心。
豈顧鑠金口，志遏亂雅音。
齪齪無識徒，鄙這元白體。
良玉爲碔砆，人參呼荒苨。
須知百世下，自有知音者。
所以長慶集，于今滿朝野。